阮文雄

阮文雄係位活躍喺中華民國台灣嘅澳洲籍越南人天主教神父同人權活動家，美國國務院叫佢做「結束今日奴隸制嘅英雄」。

阮文雄喺越南共和國柴棍郊外大，屋企屬中下階層，有兩兄弟同五姊妹。老竇係漁夫，最後因長期病去世。而佢老母係位越南北部虔誠嘅天主教徒，老竇死咗之後，成為家中生計就主要靠老母。阮文雄跟老母信天主敎，從早年起就致力於幫助不幸者；佢學聖方濟各，偷屋企嘢食接濟窮人。

1979年，佢搭隻擁擠細船離開越南；36小時後俾一隻掛挪威國旗嘅船救起，送咗去日本，佢加入聖高隆龐外方傳教會。喺日本嘅聯合國難民營住咗3年，做過唔同嘅嘢，包括公路修理工、鋼鐵廠工人同挖墓人，賺得學費讀書。

1988年，去台灣傳教，喺澳洲悉尼一間神學院讀書。1991年，祝聖成為神父。1992年，再返到台灣。

2003年10月，佢喺桃園縣成立越南外勞配偶辦公室，為在台越南人提供援助。美國越南裔廣播電台小柴棍電台幫佢租到一間幼稚園二樓，兩間70平方英尺嘅房嚟瞓，另外兩間房攞嚟辦公。越南外勞配偶辦公室提供語言課程、食宿，以及法律援助。佢揭露對外籍勞工同外籍配偶嘅虐待情況，令到美國國務院將中華民國台灣列為第二類觀察名單國家，搞到中華民國政府喺國際間幾尷尬，令佢受到威脅，夜晚唔出街。佢話，雖然台灣人友善，但係階級觀念重，將外籍勞工同外籍配偶視為「僕人」，虐待佢哋。

工作之餘，佢鍾意彈結他同畫中國畫。佢阿媽住喺悉尼。

Newspaper Channel - Vietnamese Migrant and Immigrant Office
The My Hero Project - Reverend Peter Nguyen Van Hung

人權活動家
越南人